Απόφαση της Επιτροπής

της 22ας Δεκεμβρίου 2000

για τροποποίηση του παραρτήματος ΙΙΙ της οδηγίας 98/10/ΕΚ του Ευρωπαϊκού Κοινοβουλίου και του Συμβουλίου, της 26ης Φεβρουαρίου 1998, για την εφαρμογή της παροχής ανοικτού δικτύου (ΟΝΡ) στη φωνητική τηλεφωνία και για την καθολική υπηρεσία για τις τηλεπικοινωνίες σε ανταγωνιστικό περιβάλλον

[κοινοποιηθείσα υπό τον αριθμό Ε(2000) 4078]

(Κείμενο που παρουσιάζει ενδιαφέρον για τον ΕΟΧ)

(2001/22/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 98/10/ΕΚ του Ευρωπαϊκού Κοινοβουλίου και του Συμβουλίου, της 26ης Φεβρουαρίου 1998, για την εφαρμογή της παροχής ανοικτού δικτύου (ΟΝΡ) στη φωνητική τηλεφωνία και για την καθολική υπηρεσία για τις τηλεπικοινωνίες σε ανταγωνιστικό περιβάλλον(1), και ιδίως το άρθρο 28,

Εκτιμώντας τα ακόλουθα:

(1) Το άρθρο 28 της οδηγίας 98/10/ΕΚ προβλέπει την τροποποίηση του παραρτήματος ΙΙΙ προκειμένου να προσαρμοστεί στις νέες τεχνικές εξελίξεις και στις αλλαγές όσον αφορά τη ζήτηση της αγοράς.

(2) Η τεχνική έκθεση ETR 138 του ETSI για την ποιότητα των παρεχόμενων υπηρεσιών, η οποία αναφέρεται στο παράρτημα ΙΙΙ της οδηγίας 98/10/ΕΚ, δεν είναι προσαρμοσμένη σε μια φιλελεύθερη αγορά με πολλούς φορείς εκμετάλλευσης· το ETSI (European Telecommunications Standards Institute - Ευρωπαϊκό Ινστιντούτο Τυποποίησης στον τομέα των Τηλεπικοινωνιών) ενέκρινε τον οδηγό EG 201 769-1 του ETSI για να αντικαταστήσει τον ETSI ETR 138, ο οποίος αναπτύχθηκε βάσει σειράς προτάσεων της Επιτροπής, η οποία έλαβε υπόψη τις απόψεις της επιτροπής ONP και των φορέων της αγοράς.

(3) Οι δύο δείκτες "ποσοστό αποτυχίας κλήσεων" και "χρόνος αποκατάστασης κλήσης" καθίστανται λιγότερο σημαντικοί, δεδομένης της υψηλής ποιότητας των ψηφιακών σταθερών τηλεφωνικών δικτύων και τα κράτη μέλη πρέπει να είναι σε θέση να εγκαταλείψουν την απαίτηση οι φορείς εκμετάλλευσης να μετρούν τους εν λόγω δύο δείκτες, εφόσον η ποιότητα είναι ικανοποιητική.

(4) Η τροποποίηση του παραρτήματος ΙΙΙ της οδηγίας 98/10/ΕΚ που εγκρίνεται με την παρούσα απόφαση περιλαμβάνει εναρμονισμένη δέσμη δεικτών ποιότητας των παρεχόμενων υπηρεσιών για να χρησιμοποιηθεί σε όλη την ΕΕ, αλλά τα κράτη μέλη μπορούν επιπλέον να αποφασίσουν να συμπεριλάβουν και άλλους δείκτες.

(5) Κατ' εφαρμογή του άρθρου 28 της οδηγίας 98/10/ΕΚ, η Επιτροπή υπέβαλε σχέδιο απόφασης για γνωμοδότηση της επιτροπής ΟΝΡ, στο πλαίσιο της διαδικασίας που προβλέπεται στο άρθρο 30 της οδηγίας 98/10/ΕΚ.

(6) Η επιτροπή ΟΝΡ εξέφρασε θετική γνώμη για την τροποποίηση του παραρτήματος ΙΙΙ της οδηγίας 98/10/ΕΚ που εγκρίνεται από την παρούσα απόφαση,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Το παράρτημα ΙΙΙ της οδηγίας 98/10/ΕΚ αντικαθίσταται από το παράρτημα της παρούσας απόφασης.

Άρθρο 2

Τα κράτη μέλη θα λάβουν τα αναγκαία μέτρα προκειμένου να συμμορφωθούν με την παρούσα απόφαση εντός δύο μηνών από την ημερομηνία δημοσίευσής της στην Επίσημη Εφημερίδα των Ευρωπαϊκών Κοινοτήτων.

Η παρούσα απόφαση απευθύνεται στα κράτη μέλη.

Βρυξέλλες, 22 Δεκεμβρίου 2000.

Για την Επιτροπή

Erkki Liikanen

Μέλος της Επιτροπής

(1) ΕΕ L 101 της 1.4.1998, σ. 24.

ΠΑΡΑΡΤΗΜΑ

"ΠΑΡΑΡΤΗΜΑ III

ΔΕΙΚΤΕΣ ΧΡΟΝΟΥ ΠΑΡΟΧΗΣ ΚΑΙ ΠΟΙΟΤΗΤΑΣ ΠΑΡΕΧΟΜΕΝΩΝ ΥΠΗΡΕΣΙΩΝ, ΟΡΙΣΜΟΙ ΚΑΙ ΜΕΘΟΔΟΙ ΜΕΤΡΗΣΕΩΝ ΣΥΜΦΩΝΑ ΜΕ ΤΙΣ ΑΠΑΙΤΗΣΕΙΣ ΤΟΥ ΑΡΘΡΟΥ 12

>ΘΕΣΗ ΠΙΝΑΚΑ>"